Kirjekuorellinen kortteja oli ikimuistoinen poliisin pienelle fanille.

Poliisi toimitti 4,5-vuotialle Julius Jaakkolalle mieluista postia pääsiäisenä.

Pojan isä Joni Jaakkola kertoo, että perhe oli pitkänäperjantaina matkalla mummolaan. Kun he pysähtyivät tankkaamaan Käpylän ABC:lle, samalla huoltoasemalla oli parkissa poliisiauto.

Julius kävi äitinsä kanssa kysymässä poliiseilta, saisiko heiltä keräilykortteja. Helsingin poliisi jakaa lapsille kortteja, joissa esitellään muun muassa poliisin koiria, hevosia ja moottoripyöriä.

– Julius on poliisin suuri fani, ja hän on ennenkin kerännyt kortteja, kertoo Joni Jaakkola.

Poliisipartiolla ei juuri silloin ollut kortteja mukana, mutta he kysyivät perheen kotiosoitteen ja lupasivat toimittaa kortteja pienelle fanilleen.

Yllätys oli melkoinen, kun pääsiäispyhien jälkeen kotiin palatessa Juliusta odotti kirjekuori täynnä poliisin keräilykortteja. Joni Jaakkola laski, että kortteja oli parikymmentä.

Helsingin poliisin ylikomisario Seppo Kujala kertoo, että Helsingin poliisin keräilykortit ovat tunnettuja ja niitä osataan kysellä.

– Kyllä partioilla on kortteja yleensä paljonkin mukana, ja niitä voidaan käyttää jään murtamiseen, kun jutellaan nuoren väen kanssa.

Kujalan mukaan poliisipartiot voivat jakaa kortteja ja syksyisin esimerkiksi heijastimia oman toimensa ohessa.

Julius Jaakkola on ennenkin saanut hyvää palvelua poliiseilta ja palomiehiltä. Joni Jaakkola kertoo, että poliisiautot vilkuttavat Juliukselle valoja ja palomiehet ovat päästäneet pojan katsomaan paloautoja.

– Ne ovat pojalle ikimuistoisia hetkiä.